text: Strikkedysten: Disse tre går i finalen
  29 oktober 2016 kl. 18.43
  Vinderen af Den Store Strikkedyst sæson 3 skal findes mellem disse: Louise, Mette eller Anne Mette.
  Nu spidser konkurrencen til i Den Store Strikkedyst på TV SYD PLUS. Lørdag aften måtte vi sige farvel til Ulla Madsen fra Give. Hun blev siet fra, da de tre finaledeltagere skulle findes.
  Den endelige vinder af dette års strikkedyst skal findes mellem følgende tre strikkere:
  Louise Woller, Vejle
  Mette Juhl, Børkop
  Anne Mette Jørgensen, Sønderborg
  Dagens bedste strikker og første finalist er Mette fra Børkop. Dommer Vitard Villumsen begrundede afgørelsen sådan:
  - Du har en strikke-værktøjkasse på størrelse med en campingvogn, og den gør du brug af igen og igen, sagde han til Mette.
  Den næste strikker i finalen er Anne Mette fra Sønderbrog, og den anden dommer, Christel Seyfarth havde disse ord til hende:
  - Du skal med i finalen, fordi vi synes, du har leveret en superflot præstation hele vejen igennem. Du er vores lille retro-pige, du ved det bare ikke.
  Sidste finaledeltager er Louise fra Vejle. Hun var noget overrasket, fortalte hun i programmet.
  - Jeg er helt vildt lettet og glad over, at jeg er i finalen. Jeg troede, jeg skulle hjem, sagde hun.
  I finalen ved hun godt, hvem hun skal passe på.
  - Jeg tror, Mette er min største konkurrent i finalen. Det er nok hende, jeg skal forsøge at sabotere, sagde hun grinende.
  Traditionelt har man kunne snigkigge næste uges afsnit på strikkedystens hjemmeside. Men finalen bliver ikke publiceret som snigpremiere. Den må man vente med at se på selve dagen - næste lørdag.
  